[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.11.2005

SEC(2005) 1546 végleges

Javaslat

BELSŐ MEGÁLLAPODÁS

a tagállamok kormányainak a Tanács keretében ülésező képviselői között létrejött, az AKCS-EK partnerségi megállapodást módosító megállapodás végrehajtása érdekében meghozandó intézkedésekről és követendő eljárásokról szóló belső megállapodás módosításáról

(előterjesztő: a Bizottság)

INDOKLÁS

Az AKCS-EK partnerségi megállapodás módosításáról folytatott tárgyalások a 2005. február 23-i miniszteri konferencián lezárultak. A módosított megállapodást 2005. június 25-én az AKCS-EK Miniszterek Tanácsának luxembourgi ülésén írták alá. Tekintettel a módosított megállapodás hatálybalépésére és összhangban a megállapodás 95. cikkének (3) bekezdésével az AKCS-EK Miniszterek Tanácsa a módosított megállapodás aláírásának dátumától a hatálybalépésig terjedő időszakra vonatkozó átmeneti intézkedésekrő l határozatot fogadott el.

Ezen átmeneti intézkedések elfogadása a módosított rendelkezések többségének ideiglenes alkalmazását írja elő, kivéve az új pénzügyi források engedélyezésére és felhasználására vonatkozó rendelkezéseket, amelyeket a módosított megállapodás Ia. mellékletében szereplő többéves pénzügyi keret hatálybalépése előtt nem lehet alkalmazni.

A módosított megállapodás alkalmazásának biztosítására a Közösségnek és tagállamainak meg kell tenniük a szükséges intézkedéseket.

Ebben az összefüggésben a Tanács keretében ülésező tagállamok elfogadják a jelenlegi belső megállapodás módosításait annak érdekében, hogy a hatásköreikben lévő – a meghozandó intézkedésekre és a követendő eljárásokra hatással bíró – módosított megállapodás rendelkezéseit figyelembe vegyék.

A belső megállapodás módosításai az érintett nemzeti parlamentek általi ratifikálást követően lépnek hatályba.

Emellett, figyelembe véve a módosított megállapodás rendelkezései többségének ideiglenes alkalmazását, a Bizottság úgy véli, hogy 2005. június 25-től ideiglenesen a belső megállapodás módosításait is alkalmazni kell.

A Bizottság azt javasolja a tagállamok kormányainak, hogy a belső megállapodás mellékelt módosításairól egyezzenek meg, és az ideiglenes alkalmazásról szóló mellékelt határozatot fogadják el.

Javaslat

BELSŐ MEGÁLLAPODÁS

a tagállamok kormányainak a Tanács keretében ülésező képviselői között létrejött, az AKCS-EK partnerségi megállapodást módosító megállapodás végrehajtása érdekében meghozandó intézkedésekről és követendő eljárásokról szóló belső megállapodás módosításáról

AZ EURÓPAI KÖZÖSSÉG TAGÁLLAMAI KORMÁNYAINAK A TANÁCS KERETÉBEN ÜLÉSEZŐ KÉPVISELŐI,

tekintettel az Európai Közösséget létrehozó szerződésre (a továbbiakban: Szerződés),

tekintettel a 2000. június 23-án Cotonouban (Benin) aláírt AKCS-EK partnerségi megállapodásra (a továbbiakban: AKCS-EK megállapodás),

tekintettel a 2005. június 25-én Luxembourgban aláírt, AKCS-EK megállapodást módosító megállapodásra (a továbbiakban: módosított AKCS-EK megállapodás),

tekintettel a Bizottság tervezetére,

MIVEL:

1. 2004. április 27-i határozata értelmében a Tanács azzal bízta meg a Bizottságot, hogy az AKCS-államokkal tárgyalásokat kezdjen az AKCS-EK megállapodás módosításának céljából. E tárgyalások 2005. február 23-án zárultak le Brüsszelben. A módosított AKCS-EK megállapodást 2005. június 25-én Luxembourgban írták alá.

2. Ennek eredményeképpen a módosított AKCS-EK megállapodás végrehajtása érdekében meghozandó intézkedésekről és követendő eljárásokról szóló belső megállapodás módosításairól dönteni kell.

3. A belső megállapodás által létrehozott eljárást módosítani kell, hogy figyelembe vegye a módosított AKCS-EK megállapodásban meghatározottak szerint a 96. és a 97. cikkben történt változtatásokat. Ezt az eljárást szintén módosítani kell, hogy figyelembe vegye a tömegpusztító fegyverek elterjedését feltartóztató együttműködésről szóló új 11b. cikket. E záradék első bekezdése a módosított AKCS-EK megállapodás lényeges elemét képezi,

A KÖVETKEZŐKÉPPEN HATÁROZOTT:

Egyetlen cikk

A tagállamok kormányainak a Tanács keretében ülésező képviselői között létrejött, a módosított AKCS-EK megállapodás végrehajtása érdekében meghozandó intézkedésekről és követendő eljárásokról szóló belső megállapodás a következő rendelkezésekkel módosul:

A. A BELSŐ MEGÁLLAPODÁS CIKKEINEK SZÖVEGE

4. A 3. cikk helyébe a következő szöveg lép:

A tagállamoknak az AKCS-EK megállapodás 11b., 96. és 97. cikkének végrehajtásával kapcsolatos és a tagállamok hatáskörébe tartozó kérdéseket érintő álláspontját a Tanács a mellékletben ismertetett eljárás szerint fogadja el.

Amennyiben a tervezett intézkedés a tagállamok hatáskörébe tartozó kérdéseket érint, a Tanács tagállami kezdeményezésre is eljárhat.

5. A 8. cikk helyébe a következő szöveg lép:

E módosított megállapodást minden tagállam saját alkotmányos követelményeivel összhangban hagyja jóvá. Az egyes tagállamok kormányai értesítik a Tanács Főtitkárságát a módosított megállapodás hatálybalépéséhez szükséges eljárások lezárásáról.

E módosított megállapodás az első bekezdésben foglalt feltételek teljesülése esetén a módosított AKCS-EK megállapodással[1] egyidejűleg lép hatályba. Ez a megállapodás a módosított AKCS–EK-megállapodás időtartama alatt marad hatályban.

6. A 9. cikk helyébe a következő szöveg lép:

E megállapodást, amely egyetlen eredeti példányban angol, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, spanyol, svéd, szlovák és szlovén nyelveken készült, és amely e 20 nyelven készült szövegeinek mindegyike egyaránt hiteles, az Európai Unió Tanácsa Főtitkárságának irattárában helyezik letétbe, amely minden aláíró állam kormányának eljuttat egy-egy hitelesített másolatot.

B. A BELSŐ MEGÁLLAPODÁS MELLÉKLETÉNEK SZÖVEGE

7. A melléklet helyébe a következő szöveg lép:

MELLÉKLET

1. Az AKCS-EK megállapodás 8. cikkének értelmében a megállapodás 96. cikkében meghatározott konzultációs folyamat megkezdését megelőzően a különösen sürgős szükség eseteinek kivételével a Közösségnek ki kell merítenie az adott AKCS-állammal folytatott politikai párbeszédre adódó valamennyi lehetőséget. A 8. cikk értelmében a párbeszéd a megállapodás VII. mellékletének 2. cikkében meghatározott módozatokkal összhangban szisztematikus és formális. A nemzeti és regionális szinten folytatott párbeszédet illetően, ha a Közös Parlamenti Közgyűlés is érintett, a hivatalban lévő társelnökök vagy egy általuk kijelölt személy képviseli azt.

2. Amennyiben a Bizottság vagy valamely tagállam kezdeményezésére, miután a megállapodás 8. cikke által biztosított valamennyi párbeszédre adódó lehetőséget kimerítették, a Tanács úgy ítéli meg, hogy egy AKCS-állam elmulasztotta a módosított partnerségi megállapodás 9. és 11b. cikkében említett alapvető elvekkel kapcsolatos kötelezettsége teljesítését, vagy ha súlyos korrupció történt, az érintett AKCS-államot a különösen sürgős esetek kivételével konzultációkra kérik fel a módosított AKCS-EK partnerségi megállapodás 96. és 97. cikkével összhangban.

A Tanács minősített többséggel határoz.

A konzultációk során a Közösséget a Tanács és a Bizottság elnöksége képviseli, és a képviselet szintjét illetően az egyenlőség biztosítására törekednek. A konzultációk az érintett fél által meghozandó intézkedésekre összpontosítanak, és a módosított AKCS-EK megállapodás VII. mellékletében meghatározott módozatokkal összhangban folynak.

3. Amennyiben a módosított AKCS-EK megállapodás 11b., 96., 97. vagy cikkében meghatározott, a konzultációkra biztosított határidők lejártával az összes erőfeszítés ellenére sem születik megoldás, illetve sürgős esetben vagy a konzultációk lebonyolításának elutasítása esetén haladéktalanul, a Tanács e cikkek alapján a Bizottság javaslatára minősített többséggel határozhat megfelelő intézkedések, köztük a részleges felfüggesztés meghozataláról. A Tanács egyhangúlag határoz az érintett AKCS-államra vonatkozóan az AKCS-EK partnerségi megállapodás alkalmazásának teljes felfüggesztéséről.

Ezen intézkedések addig az időpontig maradnak hatályban, amíg a Tanács az első albekezdésben meghatározott, a korábban elfogadott intézkedések módosítására vagy visszavonására vonatkozó határozat meghozatala érdekében alkalmazandó eljárást lefolytatja, vagy adott esetben a határozatban szereplő időtartamig.

E célból a Tanács folytatja a fenti intézkedések rendszeres, legalább hathavonként történő felülvizsgálatát.

A Tanács elnöke az így elfogadott intézkedésekről azok hatálybalépését megelőzően értesíti az érintett AKCS-államot és az AKCS-EK Miniszterek Tanácsát.

A Tanács határozatát az Európai Közösségek Hivatalos Lapjában ki kell hirdetni. Amennyiben az intézkedéseket haladéktalanul elfogadják, az erről szóló értesítést a konzultációkra való felkéréssel azonos időben kell az AKCS-állam és az AKCS-EK Miniszterek Tanácsa részére megküldeni.

4. Az Európai Parlamentet haladéktalanul és teljes körűen tájékoztatni kell az e megállapodás (1) és (2) bekezdése alapján meghozott valamennyi határozatról.

Javaslat

Az Európai Közösség tagállamai kormányainak a Tanács keretében ülésező képviselőinek határozata

.

AZ EURÓPAI KÖZÖSSÉG TAGÁLLAMAI KORMÁNYAINAK A TANÁCS KERETÉBEN ÜLÉSEZŐ KÉPVISELŐI,

tekintettel az Európai Közösséget létrehozó szerződésre (a továbbiakban: Szerződés),

tekintettel a 2000. június 23-án Cotonouban (Benin) aláírt AKCS-EK partnerségi megállapodásra (a továbbiakban: AKCS-EK megállapodás),

tekintettel a 2005. június 25-én Luxembourgban aláírt, AKCS-EK megállapodást módosító megállapodásra (a továbbiakban: módosított AKCS-EK megállapodás),

tekintettel a Bizottság tervezetére,

MIVEL:

(1) A módosított AKCS-EK megállapodás 95. cikkének (3) bekezdésével összhangban a Miniszterek Tanácsa átmeneti intézkedésekről szóló határozatot[2]fogadott el, amely az aláírásától, 2005. június 25-étől a módosított AKCS-EK megállapodás hatálybalépéséig alkalmazható.

(2) Ezen intézkedések elfogadása maga után vonja a módosított AKCS-EK megállapodás rendelkezései többségének korai alkalmazását, kivételt képeznek az új pénzügyi források engedélyezésére és felhasználására vonatkozó rendelkezések.

(3) A Tanács keretében ülésező tagállamok elfogadták a módosított AKCS-EK megállapodás végrehajtása érdekében meghozandó intézkedésekről és követendő eljárásokról szóló belső megállapodás módosításait. Ez a módosított belső megállapodás addig nem léphet hatályba, amíg minden egyes tagállam a saját alkotmányos követelményeivel összhangban el nem fogadja.

(4) A június 25-étől a módosított AKCS-EK megállapodás hatálybalépéséig alkalmazható, átmenti intézkedésekről szóló határozat 2. cikkével összhangban a tagállamoknak és a Közösségnek – mindegyiknek a saját nevében – meg kell majd tennie az alkalmazásukhoz szükséges intézkedéseket.

(5) Ezért a tagállamok által az AKCS-EK megállapodás korai alkalmazásának időszakában követendő eljárások megállapítása érdekében rendelkezést kell hozni a módosított belső megállapodás ideiglenes alkalmazásáról.

A KÖVETKEZŐKÉPPEN HATÁROZOTT:

1. cikk

A tagállamok kormányainak a Tanács keretében ülésező képviselői között létrejött, a módosított AKCS-EK partnerségi megállapodás végrehajtása érdekében meghozandó intézkedésekről és követendő eljárásokról szóló módosított belső megállapodás rendelkezéseit 2005. június 25-étől ideiglenesen alkalmazni kell.

A módosított belső megállapodás szövegét csatolták e határozathoz.

2. cikk

E határozat a módosított AKCS-EK megállapodás korai végrehajtására irányuló átmeneti intézkedések hatálybalépésével egy időben lép hatályba.

A módosított AKCS-EK partnerségi megállapodás végrehajtása érdekében meghozandó intézkedésekről és követendő eljárásokról szóló módosított belső megállapodás hatálybalépéséig marad hatályban.

3. cikk

Ezt a határozatot az Európai Unió Hivatalos Lapjában közzé kell tenni.

Kelt Brüsszelben, …-án/-én.

A tagállamok kormányainak részéről

Az elnök

[1] A módosított megállapodás hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

[2] AKCS-EK 2128/05